http://www.thaigov.go.th

วันนี้ (14 พฤศจิกายน 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประวิตร  วงษ์สุวรรณ รองนายกรัฐมนตรี  เป็นประธานการประชุมคณะรัฐมนตรี

​ ภายหลังเสร็จสิ้นการประชุม พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติว่าด้วยการขายที่ดินซึ่งเป็นกรรมสิทธิ์ของมหาวิทยาลัย

มหาจุฬาลงกรณราชวิทยาลัย พ.ศ. ....

2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้น รัษฎากร (ฉบับที่ ..) พ.ศ. .... และร่างพระราชกฤษฎีกาออกตามความใน

ประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. ....

(มาตรการภาษีเพื่อสนับสนุนการซื้อขายทองคำแท่งตามสัญญาซื้อขายล่วงหน้า

ในศูนย์ซื้อขายสัญญาซื้อขายล่วงหน้าที่มีการรับมอบส่งมอบทองคำแท่ง)

3. เรื่อง ร่างกฎกระทรวงแบ่งส่วนราชการกรมสุขภาพจิต กระทรวงสาธารณสุข พ.ศ. ....

4. เรื่อง ร่างระเบียบสำนักนายกรัฐมนตรี ว่าด้วยการส่งเสริมเศรษฐกิจสร้างสรรค์ พ.ศ. ....

5. เรื่อง การแก้ไขระเบียบกระทรวงพาณิชย์ว่าด้วยการบริหารกองทุนส่งเสริมการค้า ระหว่างประเทศ พ.ศ. 2541 (ร่างระเบียบกระทรวงพาณิชย์ว่าด้วยการบริหาร กองทุนส่งเสริมการค้าระหว่างประเทศ พ.ศ. ....)

|  |
| --- |
| **ต่างประเทศ** |

6. เรื่อง การขอความเห็นชอบต่อร่างถ้อยแถลงร่วมของผู้นำอาเซียน-แคนาดา ในการ ประชุมสุดยอดอาเซียน-แคนาดา ในโอกาสครบรอบ 40 ปี ความสัมพันธ์อาเซียน- แคนาดา (ASEAN-Canada Joint Leaders’Statement on the Occasion of the Commemorative Summit to Mark the 40th Anniversary of ASEAN- Canada Dialogue Relations)

7. เรื่อง การขอความเห็นชอบต่อเอกสารผลการประชุม (ASEAN-EU Dialogue on Sustainable Development

8. เรื่อง การขอความเห็นชอบต่อร่างแถลงการณ์ประธานการประชุมรัฐมนตรีต่างประเทศ เอเชีย – ยุโรป ครั้งที่ 13

9.   เรื่อง  ขอความเห็นชอบต่อร่างปฏิญญาโซล (Seoul Declaration)

10. เรื่อง บันทึกความเข้าใจด้านการปกป้องสุขอนามัยและระบาดวิทยาสุขภาวะของ ประชาชนระหว่างสำนักงานคุ้มครองสิทธิผู้บริโภคและสวัสดิภาพของมนุษย์แห่ง สหพันธรัฐเซียและกระทรวงสาธารณสุขแห่งราชอาณาจักรไทย

11. เรื่อง การร่วมรับรองร่างปฏิญญาบัวโนสไอเรส (Buenos Aires Declaration) ซึ่งเป็น เอกสารผลลัพธ์ของการประชุม Global Conference on the Sustained Eradication of Child Labourครั้งที่ 4

|  |
| --- |
| **แต่งตั้ง** |

12. เรื่อง การขอเลื่อนฐานะกงสุลกิตติมศักดิ์ ณ กรุงบากู สาธารณรัฐอาเซอร์ไบจาน (กระทรวงการต่างประเทศ)

13. เรื่อง การแต่งตั้งโฆษกกระทรวงและรองโฆษกกระทรวงมหาดไทย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติว่าด้วยการขายที่ดินซึ่งเป็นกรรมสิทธิ์ของมหาวิทยาลัยมหาจุฬาลงกรณราชวิทยาลัย พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติว่าด้วยการขายที่ดินซึ่งเป็นกรรมสิทธิ์ของมหาวิทยาลัยมหาจุฬาลงกรณราชวิทยาลัย พ.ศ. .... ตามที่กระทรวงศึกษาธิการเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

มหาวิทยาลัยมหาจุฬาลงกรณราชวิทยาลัยขายที่ดินซึ่งเป็นกรรมสิทธิ์ของมหาวิทยาลัยมหาจุฬาลงกรณราชวิทยาลัยที่ได้มาโดยการอุทิศให้ โฉนดที่ดินเลขที่ 5748 เล่มที่ 58 หน้าที่ 48 อำเภอบ้านโพธิ์ จังหวัดฉะเชิงเทรา มีเนื้อที่ 2 ไร่ และเมื่อได้จัดการขายแล้ว ให้ประกาศในราชกิจจานุเบกษา

**2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... และร่างพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. .... (มาตรการภาษีเพื่อสนับสนุนการซื้อขายทองคำแท่งตามสัญญาซื้อขายล่วงหน้าในศูนย์ซื้อขายสัญญาซื้อขายล่วงหน้าที่มีการรับมอบส่งมอบทองคำแท่ง)**

คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... และร่างพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. .... (มาตรการภาษีเพื่อสนับสนุนการซื้อขายทองคำแท่งตามสัญญาซื้อขายล่วงหน้าในศูนย์ซื้อขายสัญญาซื้อขายล่วงหน้าที่มีการรับมอบส่งมอบทองคำแท่ง) รวม 2 ฉบับ ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

1. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร**

**(ฉบับที่ ..) พ.ศ. ....**

1.1 **กำหนดให้ผู้มีเงินได้ซึ่งได้รับเงินได้ส่วนที่เกินกว่าที่ลงทุนจากการขายทองคำแท่งที่มีความบริสุทธิ์ร้อยละ 99.99 ตามสัญญาซื้อขายล่วงหน้า** ตามกฎหมายว่าด้วยสัญญาซื้อขายล่วงหน้าซึ่งกระทำในศูนย์ซื้อขายสัญญาซื้อขายล่วงหน้า และ**ยอมให้ผู้จ่ายเงินได้หักภาษี ณ ที่จ่าย ในอัตราร้อยละ 15 ของเงินได้ดังกล่าว เมื่อถึงกำหนดยื่นรายการเพื่อเสียภาษีเงินได้ ให้ได้รับยกเว้นไม่ต้องนำเงินได้ดังกล่าวมารวมคำนวณเพื่อเสียภาษีเงินได้** ทั้งนี้ **เฉพาะกรณีที่ผู้มีเงินได้ไม่ขอรับเงินภาษีที่ถูกหักไว้นั้นคืน หรือไม่ขอเครดิตเงินภาษีที่ถูกหักไว้นั้น** ไม่ว่าทั้งหมดหรือบางส่วน

1.2 **กำหนดให้ผู้มีเงินได้ซึ่งได้รับเงินได้จากเงินชดเชยที่ได้รับจากกรณีเลื่อนการรับมอบส่งมอบทองคำแท่งที่มีความบริสุทธิ์ร้อยละ 99.99 ตามสัญญาซื้อขายล่วงหน้า** ตามกฎหมายว่าด้วยสัญญาซื้อขายล่วงหน้าซึ่งกระทำในศูนย์ซื้อขายสัญญาซื้อขายล่วงหน้า **และยอมให้ผู้จ่ายเงินได้หักภาษี ณ ที่จ่าย ในอัตรา ร้อยละ 15 ของเงินได้ดังกล่าวเมื่อถึงกำหนดยื่นรายการเพื่อเสียภาษีเงินได้ให้ได้รับยกเว้นไม่ต้องนำเงินได้ดังกล่าว มารวมคำนวณเพื่อเสียภาษีเงินได้** ทั้งนี้ **เฉพาะกรณีที่ผู้มีเงินได้ไม่ขอรับเงินภาษีที่ถูกหักไว้นั้นคืนหรือไม่ขอเครดิตเงินภาษีที่ถูกหักไว้นั้น** ไม่ว่าทั้งหมดหรือบางส่วน

1.3 กำหนดให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

2. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นภาษีมูลค่าเพิ่ม (ฉบับที่ ..) พ.ศ. ....**

2.1 **กำหนดให้ยกเว้นภาษีมูลค่าเพิ่ม สำหรับการขายทองคำแท่งตามสัญญาซื้อขายล่วงหน้า** ตามกฎหมายว่าด้วยสัญญาซื้อขายล่วงหน้าซึ่งกระทำในศูนย์ซื้อขายสัญญาซื้อขายล่วงหน้า ทั้งนี้ **เฉพาะทองคำแท่งที่มีความบริสุทธิ์ร้อยละ 99.99 ที่ยังมิได้ประกอบขึ้นเป็นทองรูปพรรณหรือของรูปพรรณ**

2.2 กำหนดให้มีผลใช้บังคับตั้งแต่วันถัดจากประกาศในราชกิจจานุเบกษาเป็นต้นไป

**3. เรื่อง ร่างกฎกระทรวงแบ่งส่วนราชการกรมสุขภาพจิต กระทรวงสาธารณสุข พ.ศ. ....**

คณะรัฐมนตรีมีมติรับทราบร่างกฎกระทรวงแบ่งส่วนราชการกรมสุขภาพจิต กระทรวงสาธารณสุข พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าวให้รัฐมนตรีว่าการกระทรวงสาธารณสุขพิจารณาลงนาม และประกาศในราชกิจจานุเบกษาต่อไป

**สาระสำคัญของร่างกฎกระทรวง**

ปรับปรุงการแบ่งส่วนราชการกรมสุขภาพจิต กระทรวงสาธารณสุข ตามกฎกระทรวงแบ่งส่วนราชการกรมสุขภาพจิต กระทรวงสาธารณสุข พ.ศ. 2552 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักงานเลขานุการกรม  2. กองการเจ้าหน้าที่  3. กองคลัง  4. กองแผนงาน  5. กองสุขภาพจิตสังคม  6. โรงพยาบาลศรีธัญญา  7. – 18. ศูนย์สุขภาพจิตที่ 1-12  19. สถาบันกัลยาณ์ราชนครินทร์  20. สถาบันจิตเวชศาสตร์สมเด็จเจ้าพระยา  21. สถาบันราชานุกูล  22. สำนักพัฒนาสุขภาพจิต  23. กลุ่มตรวจสอบภายใน  24. กลุ่มพัฒนาระบบบริหาร | 1. สำนักงานเลขานุการกรม  2. **กองบริหารการคลัง**  3. **กองบริหารทรัพยากรบุคคล**  4. **กองบริหารระบบบริการสุขภาพจิต**  5. **กองยุทธศาสตร์และแผนงาน**  6. **กองส่งเสริมและพัฒนาสุขภาพจิต**  7. โรงพยาบาลศรีธัญญา  8. – 19. ศูนย์สุขภาพจิตที่ 1-12  20. สถาบันกัลยาณ์ราชนครินทร์  21. สถาบันจิตเวชศาสตร์สมเด็จเจ้าพระยา  22. สถาบันราชานุกูล  23. กลุ่มตรวจสอบภายใน  24. กลุ่มพัฒนาระบบบริหาร |

**4. เรื่อง ร่างระเบียบสำนักนายกรัฐมนตรี ว่าด้วยการส่งเสริมเศรษฐกิจสร้างสรรค์ พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี ว่าด้วยการส่งเสริมเศรษฐกิจสร้างสรรค์ พ.ศ. .... ตามที่สำนักงานบริหารและพัฒนาองค์ความรู้ (องค์การมหาชน) (สบร.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของสำนักงานปลัดสำนักนายกรัฐมนตรี สำนักงาน ก.พ.ร. สำนักงานคณะกรรมการพัฒนาการเศรษฐกิจและสังคมแห่งชาติ และข้อสังเกตของสำนักเลขาธิการคณะรัฐมนตรีไปประกอบการพิจารณาด้วย แล้วดำเนินการต่อไปได้

**สาระสำคัญของร่างระเบียบ**

1. กำหนดนิยามคำว่า “เศรษฐกิจสร้างสรรค์” “ธุรกิจสร้างสรรค์” “คณะกรรมการ” “ประธานกรรมการ” และ “กรรมการ”

2. กำหนดให้มี “คณะกรรมการนโยบายส่งเสริมเศรษฐกิจสร้างสรรค์” เรียกโดยย่อว่า “กสศ.” ประกอบด้วย นายกรัฐมนตรี เป็นประธานกรรมการ กรรมการโดยตำแหน่ง กรรมการผู้ทรงคุณวุฒิจำนวนไม่เกิน

3 คน เป็นกรรมการ และรองผู้อำนวยการสำนักงานบริหารและพัฒนาองค์ความรู้ และผู้อำนวยการศูนย์สร้างสรรค์งานออกแบบ เป็นกรรมการและเลขานุการ

3. กำหนดให้กรรมการผู้ทรงคุณวุฒิมีวาระการดำรงตำแหน่งคราวละ 3 ปี ในกรณีที่กรรมการผู้ทรงคุณวุฒิพ้นจากตำแหน่งก่อนวาระ ให้คณะกรรมการประกอบด้วยกรรมการทั้งหมดที่มีอยู่จนกว่าจะมีการแต่งตั้งกรรมการผู้ทรงคุณวุฒิ เมื่อครบกำหนดตามวาระ หากยังมิได้มีการแต่งตั้งกรรมการผู้ทรงคุณวุฒิขึ้นใหม่ ให้กรรมการผู้ทรงคุณวุฒิซึ่งพ้นจากตำแหน่งตามวาระนั้นอยู่ในตำแหน่ง เพื่อดำเนินงานต่อไปจนกว่ากรรมการผู้ทรงคุณวุฒิซึ่งได้รับการแต่งตั้งใหม่เข้ารับหน้าที่

4. กำหนดให้ กสศ. มีอำนาจหน้าที่ในการกำหนดนโยบาย ยุทธศาสตร์การพัฒนาเศรษฐกิจสร้างสรรค์ของประเทศ แผนพัฒนาธุรกิจสร้างสรรค์รายสาขา และแผนพัฒนาย่านเศรษฐกิจสร้างสรรค์ และเสนอต่อคณะรัฐมนตรีเพื่อพิจารณาอนุมัติ เสนอแนะ และให้คำปรึกษาแก่คณะรัฐมนตรีในการสนับสนุนและเร่งรัด การดำเนินงานให้เป็นไปตามนโยบาย ยุทธศาสตร์และแผนงานที่กำหนด และมีอำนาจแต่งตั้งผู้ทรงคุณวุฒิซึ่งมีความเชี่ยวชาญให้เป็นที่ปรึกษาของคณะกรรมการนโยบายส่งเสริมเศรษฐกิจสร้างสรรค์ และมีอำนาจแต่งตั้งคณะอนุกรรมการ หรือคณะทำงานเพื่อดำเนินการอย่างใดอย่างหนึ่งตามที่มอบหมาย

5. กำหนดให้ ศสบ. สบร. ทำหน้าที่เป็นสำนักงานเลขานุการของ กสศ. ทั้งนี้ ค่าใช้จ่ายสำหรับเบี้ยประชุม ค่าตอบแทนและประโยชน์อื่นของ กสศ. ที่ปรึกษาและคณะอนุกรรมการ รวมทั้งค่าใช้จ่ายที่เกี่ยวข้อง ให้เบิกจ่ายจากเงินงบประมาณของ ศสบ. สบร.

**5. เรื่อง การแก้ไขระเบียบกระทรวงพาณิชย์ว่าด้วยการบริหารกองทุนส่งเสริมการค้าระหว่างประเทศ**

**พ.ศ. 2541 (ร่างระเบียบกระทรวงพาณิชย์ว่าด้วยการบริหารกองทุนส่งเสริมการค้าระหว่างประเทศ พ.ศ. ....)**

คณะรัฐมนตรีมีมติอนุมัติในหลักการร่างระเบียบกระทรวงพาณิชย์ว่าด้วยการบริหารกองทุนส่งเสริมการค้าระหว่างประเทศ พ.ศ. .... ตามที่กระทรวงพาณิชย์เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของกระทรวงการคลัง สำนักงานคณะกรรมการกฤษฎีกา และสำนักงาน ก.พ.ร. ไปประกอบการพิจารณาด้วย แล้วดำเนินการต่อไปได้ และมอบหมายให้กระทรวงพาณิชย์รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างระเบียบ**

1. ให้ยกเลิกระเบียบกระทรวงพาณิชย์ว่าด้วยการบริหารกองทุนส่งเสริมการค้าระหว่างประเทศ พ.ศ. 2541

2. กำหนดนิยามคำว่า “กองทุน” “คณะกรรมการ” “ส่วนราชการ” “ภาคเอกชน” และ “สินค้า”

3. กำหนดให้มีคณะกรรมการคณะหนึ่งเรียกว่า “คณะกรรมการบริหารกองทุนส่งเสริมการค้าระหว่างประเทศ” ซึ่งมีรัฐมนตรีว่าการกระทรวงพาณิชย์ เป็นประธานกรรมการ และมีอธิบดีกรมส่งเสริมการค้าระหว่างประเทศ เป็นกรรมการและเลขานุการ มีอำนาจและหน้าที่ เช่น กำหนดนโยบาย กำกับดูแลการบริหารจัดการ และติดตามการดำเนินงานให้เป็นไปตามวัตถุประสงค์ของกองทุน กำหนดข้อบังคับ หลักเกณฑ์ หรือวิธีการว่าด้วยการบริหารงานบุคคล การรับและใช้จ่ายเงิน การเบิกจ่าย การเก็บรักษาเงิน การพัสดุ ตลอดจนการกำหนดค่าตอบแทน สิทธิประโยชน์หรือสวัสดิการต่าง ๆ ของผู้บริหารกองทุน พนักงานและลูกจ้าง เพื่อให้สอดคล้องกับมาตรฐานที่คณะกรรมการนโยบายการบริหารทุนหมุนเวียนกำหนด

4. กำหนดให้มีสำนักงานกองทุนขึ้นในกรมส่งเสริมการค้าระหว่างประเทศ กระทรวงพาณิชย์ โดยมีอธิบดีกรมส่งเสริมการค้าระหว่างประเทศ เป็นผู้บังคับบัญชาและรับผิดชอบในการปฏิบัติราชการของสำนักงาน

5. กำหนดให้รายรับของกองทุน ประกอบด้วยเงินค่าธรรมเนียมพิเศษตามมาตรา 6 แห่งพระราชบัญญัติการส่งออกไปนอกและการนำเข้ามาในราชอาณาจักรซึ่งสินค้า พ.ศ. 2522 เงินและทรัพย์สินอย่างอื่นที่ได้รับจากรัฐบาลหรือจากแหล่งต่าง ๆ ภายในประเทศหรือต่างประเทศ หรือจากองค์การระหว่างประเทศ หรือบุคคลอื่น และดอกผลของเงินกองทุน

6. กำหนดให้การรับเงินกองทุนเป็นไปตามข้อบังคับ หลักเกณฑ์ หรือวิธีการว่าด้วยการบริหารงานการเงินที่คณะกรรมการกำหนด

7. กำหนดให้สำนักงานกองทุนจัดให้มีระบบการตรวจสอบภายในเพื่อตรวจสอบการดำเนินงาน

ต่าง ๆ ของกองทุน ตามหลักเกณฑ์และวิธีการที่คณะกรรมการนโยบายการบริหารทุนหมุนเวียนประกาศกำหนด

|  |
| --- |
| **ต่างประเทศ** |

**6. เรื่อง การขอความเห็นชอบต่อร่างถ้อยแถลงร่วมของผู้นำอาเซียน-แคนาดา ในการประชุมสุดยอดอาเซียน-แคนาดา ในโอกาสครบรอบ 40 ปี ความสัมพันธ์อาเซียน-แคนาดา (ASEAN-Canada Joint Leaders’**

**Statement on the Occasion of the Commemorative Summit to Mark the 40th Anniversary of ASEAN-Canada Dialogue Relations)**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างถ้อยแถลงร่วมของผู้นำอาเซียน-แคนาดาฯ โดยหากมีความจำเป็นต้องแก้ไข ร่างถ้อยแถลงร่วมฯ ในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป

2. ให้นายกรัฐมนตรีหรือผู้แทนที่ได้รับมอบหมายร่วมรับรองถ้อยแถลงร่วมของผู้นำ

อาเซียน-แคนาดาฯ ดังกล่าว

**สาระสำคัญของร่างถ้อยแถลงร่วมของผู้นำอาเซียน-แคนาดาฯ** เน้นย้ำถึงการส่งเสริมความร่วมมือระหว่างอาเซียนกับแคนาดาในช่วง 40 ปีที่ผ่านมา ในด้านการเมืองและความมั่นคง เศรษฐกิจ สังคม และวัฒนธรรม รวมทั้งด้านประชาชนในภูมิภาคเอเชีย-แปซิฟิกมาโดยตลอด โดยให้ความสำคัญกับการยกระดับความเป็นหุ้นส่วนเพื่อผลประโยชน์ร่วมกัน และสนับสนุนสันติภาพ เสถียรภาพ ความเจริญรุ่งเรือง และการพัฒนาอย่างยั่งยืนในประชาคมโลก

**7. เรื่อง การขอความเห็นชอบต่อเอกสารผลการประชุม (ASEAN-EU Dialogue on Sustainable Development**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างถ้อยแถลงข่าวของประธานร่วมของการประชุมฯ โดยหากมีความจำเป็นต้องแก้ไขร่างถ้อยแถลงฯ ในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป

2. ให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายให้ความเห็นชอบต่อ

ถ้อยแถลงข่าวของประธานร่วมฯ ดังกล่าว

**สาระสำคัญของร่างถ้อยแถลงข่าวของประธานร่วมของการประชุมฯ** มีดังนี้ (1) การเน้นย้ำถึงความสำคัญของการดำเนินการตามวาระการพัฒนาที่ยั่งยืน ค.ศ. 2030 ในกระบวนการบูรณาการระดับภูมิภาค (2) การส่งเสริมความร่วมมือระหว่างอาเซียนกับสหภาพยุโรปด้านการพัฒนาที่ยั่งยืน (3) การเปิดตัวโครงการความร่วมมือใหม่ระหว่างอาเซียนกับสหภาพยุโรป (4) การใช้ประโยชน์จากข้อริเริ่มและโครงการต่าง ๆ ของอาเซียนในการส่งเสริมการพัฒนาที่ยั่งยืน (5) การขับเคลื่อนประเด็นคาบเกี่ยวที่จะช่วยบรรลุเป้าหมายการพัฒนาที่ยั่งยืนได้หลายเป้าหมาย (6) การให้ความสำคัญกับบทบาทของภาคเอกชน ภาคประชาสังคม และภาควิชาการในการส่งเสริมการพัฒนาที่ยั่งยืน และ (7) การติดตามผลจากการประชุมฯ โดยแสวงหาข้อริเริ่มความร่วมมือที่เป็นรูปธรรม โดยเฉพาะอย่างยิ่ง เรื่องการพัฒนาแผนงานความร่วมมือด้านการพัฒนาที่ยั่งยืนระหว่างอาเซียนกับสหภาพยุโรป และการจัดตั้งศูนย์อาเซียนเพื่อส่งเสริมการศึกษาและการหารือด้านการพัฒนาที่ยั่งยืน

**8. เรื่อง การขอความเห็นชอบต่อร่างแถลงการณ์ประธานการประชุมรัฐมนตรีต่างประเทศเอเชีย – ยุโรป**

**ครั้งที่ 13**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างแถลงการณ์ประธานการประชุมรัฐมนตรีต่างประเทศเอเชีย – ยุโรป

ครั้งที่ 13 (13th ASEM Foreign Ministers’ Meeting : ASEM FMM13) ซึ่งจะจัดขึ้นระหว่างวันที่ 20 – 21 พฤศจิกายน 2560 ณ กรุงเนปยีดอ สาธารณรัฐแห่งสหภาพเมียนมาและหากมีความจำเป็นต้องแก้ไข

ร่างแถลงการณ์ฯ ในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

2. ให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายร่วมให้ความเห็นชอบร่างแถลงการณ์ดังกล่าว

**สาระสำคัญของร่างแถลงการณ์ดังกล่าวจะเป็นเอกสารผลลัพธ์การประชุมฯ** ที่แสดงความมุ่งมั่นและเจตนารมณ์ทางการเมืองของที่ประชุมรัฐมนตรีต่างประเทศเอเชีย – ยุโรป เพื่อส่งเสริมความร่วมมือในสาขา ต่าง ๆ ที่ประเทศสมาชิกASEM ให้ความสำคัญ ได้แก่ 1) **ความเป็นหุ้นส่วนที่เท่าเทียมกัน** การเคารพซึ่งกันและกัน และการมีผลประโยชน์ร่วมกันเพื่อการพัฒนาที่ยั่งยืน โดยครอบคลุมด้านต่าง ๆ เช่น เทคโนโลยีสารสนเทศและการสื่อสาร การคมนาคม การท่องเที่ยว วัฒนธรรม การศึกษา 2) **การส่งเสริมสันติภาพ** ซึ่งที่ประชุมได้ให้คำมั่นต่อการต่อต้านการก่อการร้าย การใช้ความรุนแรงอย่างสุดโต่ง และการนิยมความรุนแรงทั้งในระดับประเทศ ระดับภูมิภาคและระดับพหุภาคี 3) **การพัฒนาอย่างยั่งยืน** โดยจะเร่งรัดในการอนุวัติเป้าหมายของวาระการพัฒนาที่ยั่งยืนขององค์การสหประชาชาติ ค.ศ. 2030 (เช่น การขจัดความยากจน การส่งเสริมความร่วมมือเพื่อลดการปล่อยก๊าซเรือนกระจก) และ 4) **อนาคตของการประชุมเอเชีย – ยุโรป** เช่น การประชุมรัฐมนตรีต่างประเทศเอเชีย – ยุโรป ครั้งที่ 14 คาดว่าจะจัดขึ้นที่ราชอาณาจักรสเปน

**9.  เรื่อง  ขอความเห็นชอบต่อร่างปฏิญญาโซล (Seoul Declaration)**

                    คณะรัฐมนตรีมีมติเห็นชอบตามที่กระทรวงศึกษาธิการ (ศธ.) เสนอ ดังนี้

1. เห็นชอบ/รับรอง

1.1 (ร่าง) ปฏิญญาโซล (Seoul Declaration)

1.2 (ร่าง) ประเด็นนำเสนอให้หัวข้อ “Collaboration for the Next Decade-ImprovingYouth Employability”

2.หากจำเป็นต้องปรับปรุงถ้อยคำในเอกสารตามข้อ 1.1 ในส่วนที่มิใช่สาระสำคัญ ไม่ขัดต่อ

ผลประโยชน์ของประเทศไทยและหลักการที่คณะรัฐมนตรีได้ให้ความเห็นชอบไว้ ให้ ศธ. หารือกับกรมสนธิสัญญาและกฎหมาย กระทรวงการต่างประเทศ เพื่อพิจารณาดำเนินการในเรื่องนั้นได้  โดยไม่ต้องนำเสนอคณะรัฐมนตรีเพื่อพิจารณาอีกครั้ง

[ผู้ช่วยรัฐมนตรีประจำกระทรวงศึกษาธิการจะรับรอง (ร่าง) ปฏิญญาโซลและนำเสนอในหัวข้อ “Collaboration for the Next Decade – Improving Youth Employability” ในการประชุมรัฐมนตรีด้านการศึกษาของอาเซม

ครั้งที่ 6 ระหว่างวันที่ 21-22 พฤศจิกายน 2560 ณ กรุงโซล สาธารณรัฐเกาหลี]

**สาระสำคัญของ (ร่าง) ปฏิญญาโซล และ (ร่าง)** ประเด็นนำเสนอในการประชุมฯ ในหัวข้อ

“Collaboration for the Next Decade-Improving Youth Employability” จะเป็นการแสดงเจตนารมณ์ของไทยในการพัฒนาความร่วมมือด้านการศึกษาร่วมกับแต่ละประเทศสมาชิกอาเซม ซึ่งการดำเนินการดังกล่าวจะเพิ่มโอกาสและคุณภาพทางการศึกษา รวมทั้งส่งเสริมความร่วมมือระหว่างภาครัฐและเอกชนในการพัฒนาศักยภาพของนักศึกษาด้านอาชีวศึกษา โดยมีสาระสำคัญสรุปได้ ดังนี้

                    1. **(ร่าง) ปฏิญญาโซล**  จะแสดงถึงวิสัยทัศน์สำหรับทศวรรษหน้า โดยการส่งเสริมการ

เคลื่อนย้ายและสมรรถนะเพื่อการว่าจ้างสำหรับคนรุ่นใหม่ในอนาคตระหว่างเอเชียและยุโรป การเสริมสร้างสมรรถนะการจ้างงานผ่านการปรับปรุงคุณภาพทางการศึกษา  มุ่งไปสู่การปรับวิธีการสอนตามหลัก STEM  และการใช้ประโยชน์จากเทคโนโลยีให้เกิดการพัฒนาทักษะร่วมกันมากขึ้น  ซึ่งจะช่วยลดช่องว่างทางการศึกษา  รวมทั้งการปรับปรุงเครื่องมือสำคัญเพื่อบรรลุวิสัยทัศน์ร่วมผ่านข้อปฏิบัติในด้านความร่วมมือที่เป็นรูปธรรม

                   2. **ประเด็นการนำเสนอเอกสารในหัวข้อ  “Collaboration for the Next Decade-Improving Youth Employability”** เป็นการกล่าวถึงความมุ่งมั่นของประเทศไทยในการส่งเสริมการปฏิรูปการศึกษาโดยเฉพาะเพื่อส่งเสริมการเรียนรู้ตลอดชีวิต  การกำหนดเป้าหมายเพื่อผลิตบัณฑิตที่สามารถปรับตัวและพัฒนาทักษะใหม่และคิดอย่างเป็นระบบ  การประสานความร่วมมือระหว่างภาครัฐและเอกชนเพื่อเตรียมความพร้อมสำหรับประเทศไทย  4.0 เพื่อเพิ่มขีดความสามารถในการหางานทำของเยาวชนผ่านการเรียนรู้ตลอดชีวิต  โดยเฉพาะการศึกษาและฝึกอบรมด้านอาชีวศึกษาและเทคนิคในสถาบันอาชีวศึกษาต้องได้รับการฝึกอบรมเพื่อพัฒนาทักษะการจ้างงานให้สอดคล้องกับความต้องการของตลาดแรงงานโดยการมีส่วนร่วมในการพัฒนาบุคลากรของภาคเอกชน

**10. เรื่อง บันทึกความเข้าใจด้านการปกป้องสุขอนามัยและระบาดวิทยาสุขภาวะของประชาชนระหว่างสำนักงานคุ้มครองสิทธิผู้บริโภคและสวัสดิภาพของมนุษย์แห่งสหพันธรัฐเซียและกระทรวงสาธารณสุขแห่งราชอาณาจักรไทย**

คณะรัฐมนตรีมีมติเห็นชอบและอนุมัติตามที่กระทรวงสาธารณสุข (สธ.) เสนอ ดังนี้

1. เห็นชอบต่อบันทึกความเข้าใจด้านการปกป้องสุขอนามัยและระบาดวิทยาสุขภาวะของประชาชนระหว่างสำนักงานคุ้มครองสิทธิผู้บริโภคและสวัสดิภาพของมนุษย์แห่งสหพันธรัฐเซียและกระทรวงสาธารณสุขแห่งราชอาณาจักรไทย

2. อนุมัติให้รัฐมนตรีว่าการกระทรวงสาธารณสุขเป็นผู้ลงนามในบันทึกความเข้าใจดังกล่าว ทั้งนี้ หากมีการแก้ไขถ้อยคำที่มิใช่สาระสำคัญที่เปลี่ยนแปลงไปจากเดิม ให้คณะรัฐมนตรีมอบให้ผู้ลงนามเป็นผู้ใช้ดุลยพินิจในเรื่องนั้น ๆ โดยไม่ต้องนำเสนอคณะรัฐมนตรีเพื่อพิจารณาอีก

**สาระสำคัญบันทึกความเข้าใจดังกล่าว** เป็นการส่งเสริมความร่วมมือด้านการปกป้องสุขอนามัยและระบาดวิทยาสุขภาวะของประชาชนของประเทศไทยและรัสเซีย โดยจะร่วมมือกันในสาขางานวิจัยทางวิทยาศาสตร์ การเตรียมการป้องกันโรค การให้ความช่วยเหลือทางวิธีการและการปฏิบัติ การเข้าร่วมประชุมและการแลกเปลี่ยนข้อมูล ซึ่งกระทรวงสาธารณสุขไทยและสำนักงานคุ้มครองสิทธิผู้บริโภคและสวัสดิภาพของมนุษย์แห่งสหพันธ์รัฐรัสเซีย ได้ร่วมกันจัดทำร่างบันทึกความเข้าใจฯ และท้ายที่สุด ทั้งสองฝ่ายได้ให้ความเห็นชอบต่อบันทึกความเข้าใจฯ

**11. เรื่อง การร่วมรับรองร่างปฏิญญาบัวโนสไอเรส (Buenos Aires Declaration) ซึ่งเป็นเอกสารผลลัพธ์ของการประชุม Global Conference on the Sustained Eradication of Child Labourครั้งที่ 4**

คณะรัฐมนตรีมีมติเห็นชอบตามที่กระทรวงแรงงาน (รง.) เสนอ ดังนี้

1. เห็นชอบร่างปฏิญญาบัวโนสไอเรส (Buenos Aires Declaration) โดยหากจำเป็นต้องแก้ไขปรับปรุงร่างเอกสารดังกล่าวก่อนการรับรองในส่วนที่ไม่ใช่สาระสำคัญหรือไม่ขัดต่อผลประโยชน์ประเทศไทย ให้เป็นดุลยพินิจของหัวหน้าคณะผู้แทนไทยเป็นผู้พิจารณา โดยไม่ต้องนำเสนอคณะรัฐมนตรีพิจาณาอีก

2. เห็นชอบที่ไทยจะรับรองร่างปฏิญญาข้างต้นในที่ประชุม Global Conference on the Sustained Eradication of Child Labourครั้งที่ 4 ระหว่างวันที่ 14 - 16 พฤศจิกายน 2560 ณ กรุงบัวโนสไอเรส ประเทศอาร์เจนตินา โดยมีเอกอัครราชทูต ณ กรุงบัวโนสไอเรส เป็นหัวหน้าคณะผู้แทนไทยเข้าร่วมการประชุมและเป็นผู้รับรองร่างปฏิญญาดังกล่าว

**สาระสำคัญของร่างปฏิญญาดังกล่าว** เป็นเอกสารแสดงเจตนารมณ์ของผู้แทนรัฐบาล องค์กรนายจ้างและลูกจ้าง องค์กรระหว่างประเทศและระดับภูมิภาค และองค์กรภาคประชาสังคมที่เข้าร่วมการประชุมฯ มีเนื้อหาแสดงความมุ่งมั่นในการขจัดปัญหาแรงงานเด็กและแรงงานบังคับ โดยได้กำหนดแนวปฏิบัติและการดำเนินการไว้ การรับรองร่างปฏิญญาฯ จะเป็นการย้ำถึงเจตนารมณ์ที่แน่วแน่ของไทยในการขจัดปัญหาแรงงานเด็กและแรงงานบังคับ อีกทั้ง การดำเนินการดังกล่าวยังสอดคล้องกับนโยบายและแผนระดับชาติเพื่อขจัดการใช้แรงงานเด็กในรูปแบบที่เลวร้าย ปีงบประมาณ พ.ศ. 2558 - 2563 ซึ่งมีกรมสวัสดิการและคุ้มครองแรงงาน กระทรวงแรงงานเป็นหน่วยงานรับผิดชอบหลัก

|  |
| --- |
| **แต่งตั้ง** |

**12. เรื่อง การขอเลื่อนฐานะกงสุลกิตติมศักดิ์ ณ กรุงบากู สาธารณรัฐอาเซอร์ไบจาน (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอเลื่อนฐานะ**นายซูอัด ฟาตาลีเยฟ** (Mr. Suad Fataliyev) กงสุลกิตติมศักดิ์ ณ กรุงบากู สาธารณรัฐอาเซอร์ไบจาน **เป็น กงสุลใหญ่กิตติมศักดิ์ ณ กรุงบากู สาธารณรัฐอาเซอร์ไบจาน** โดยมีเขตกงสุลครอบคลุมสาธารณรัฐอาเซอร์ไบจาน ทั้งนี้ โดยคงสถานะของสถานที่ทำการกงสุล เป็นสถานกงสุลกิตติมศักดิ์ ไว้เช่นเดิม

**13. เรื่อง การแต่งตั้งโฆษกกระทรวงและรองโฆษกกระทรวงมหาดไทย**

คณะรัฐมนตรีมีมติรับทราบตามที่กระทรวงมหาดไทยเสนอการแต่งตั้งโฆษกกระทรวงและรองโฆษกกระทรวงใหม่ ดังนี้

1. **นายนิสิต จันทร์สมวงศ์** รองปลัดกระทรวงมหาดไทย **เป็น**โฆษกกระทรวงมหาดไทย

2. **นายสมคิด จันทมฤก** ผู้ตรวจราชการกระทรวงมหาดไทย **เป็น**รองโฆษกกระทรวงมหาดไทย

3. **นายสยาม ศิริมงคล** ผู้ตรวจราชการกระทรวงมหาดไทย **เป็น**รองโฆษกกระทรวงมหาดไทย

.........................